Likumprojekts

**Par valsts atbalstu trūcīgām un maznodrošinātām mājsaimniecībām elektroenerģijas izmaksu segšanai**

**1. pants. Likuma mērķis**

Likuma mērķis ir noteikt atbalsta sniegšanas kārtību trūcīgām un maznodrošinātām mājsaimniecībām sakarā ar elektroenerģijas kopējās cenas pieaugumu pēc elektroenerģijas publiskā tirgotāja subsidēto tarifu atcelšanas (turpmāk – atbalsts).

**2. pants. Tiesības saņemt atbalstu**

Tiesības saņemt atbalstu ir mājsaimniecībai, ja kāda no šīs mājsaimniecības personām, kura saskaņā ar normatīvajiem aktiem par kārtību, kādā ģimene vai atsevišķi dzīvojoša persona atzīstama par trūcīgu vai maznodrošinātu, atzīta par trūcīgu vai maznodrošinātu, ir noslēgusi līgumu ar elektroenerģijas tirgotāju par elektroenerģijas piegādi (turpmāk – persona (mājsaimniecība)).

**3. pants. Atbalsta apmērs**

Atbalsta apmērs personai (mājsaimniecībai) ir pieci *euro* mēnesī, un šī summa netiek aplikta ar nodokļiem.

**4. pants. Pašvaldības pienākumi**

(1) Ja pašvaldības rīcībā ir informācija par elektroenerģijas tirgotāju, kas piegādā elektroenerģiju attiecīgajai personai (mājsaimniecībai), pašvaldība izmanto datubāzē esošos šā panta trešajā daļā minētos datus atbalsta nodrošināšanai. Persona (mājsaimniecība) informē pašvaldību par elektro­enerģijas tirgotāju un citām izmaiņām, kas var ietekmēt atbalsta saņemšanu.

(2) Ja pašvaldības rīcībā nav šā panta pirmajā daļā minētās informācijas, persona (mājsaimniecība) iesniedz pašvaldībā atbilstoši savai deklarētajai dzīvesvietai iesniegumu, sniedzot šā panta trešajā daļā minētās ziņas un apliecinot, ka piekrīt šo ziņu nodošanai elektroenerģijas tirgotājam.

(3) Pašvaldībai ir pienākums sagatavot nosūtīšanai Valsts informācijas sistēmu savietotājam (turpmāk – savietotājs) šādu informāciju par personām, kurām iepriekšējā mēnesī ir bijis spēkā trūcīgas vai maznodrošinātas personas statuss:

1. pašvaldība;
2. personas kods;
3. vārds, uzvārds;
4. deklarētās dzīvesvietas adrese (elektroenerģijas skaitītāja pieslēguma adrese);
5. elektroenerģijas tirgotājs;
6. elektroenerģijas tirgotāja līguma vai klienta numurs.

(4) Pašvaldības, izmantojot sociālās palīdzības administrēšanas informācijas sistēmu SOPA, Daugavpils pilsētas un Kandavas novada informācijas sistēmas, līdz pārskata mēneša divdesmitajam datumam nodod savietotājam šā panta trešajā daļā minētos datus XML formātā.

**5. pants. Savietotāja pārziņa pienākumi**

(1) Savietojamo sistēmu sniegto datu savietošanu nodrošina savietotājs, kura pārzinis un atbildīgā institūcija ir Valsts reģionālās attīstības aģentūra.

(2) Savietotāja pārzinis nodrošina:

1) no pašvaldībām saņemto šā likuma 4. panta ceturtajā daļā minēto datu XML formātā nodošanu elektroenerģijas tirgotājam;

 2) apkopotas informācijas sagatavošanu XML formātā, norādot personu (mājsaimniecību) skaitu pa mēnešiem sadalījumā pa pašvaldībām, un nodošanu Ekonomikas ministrijai līdz pārskata mēneša pēdējai darbdienai.

**6. pants. Elektroenerģijas tirgotāja pienākumi un tiesības**

(1) Elektroenerģijas tirgotājam ir pienākums samazināt personām (mājsaimniecībām) saistības par elektroenerģijas piegādi atbilstoši piešķirtā atbalsta apmēram.

(2) Elektroenerģijas tirgotājs informē personu (mājsaimniecību) par tai piemēroto atbalstu.

(3) Pamatojoties uz personām (mājsaimniecībām) piemēroto atbalstu, elektroenerģijas tirgotājs ne biežāk kā reizi mēnesī līdz pārskata mēnesim sekojošā mēneša piecpadsmitajam datumam sagatavo un nosūta Ekonomikas ministrijai rēķinu par personām (mājsaimniecībām) faktiski piemēroto kopējo atbalsta summu, norādot personu (mājsaimniecību) skaitu.

(4) Ja personas (mājsaimniecības) mēneša maksājums par elektroenerģiju ir mazāks par pieciem *euro*,elektroenerģijas tirgotājs atlikumu attiecina uz nākamo periodu.

(5) Ja persona (mājsaimniecība) pārskata mēnesī izbeidz attiecības ar elektroenerģijas tirgotāju, bet iepriekšējā mēnesī maksājums par elektroenerģiju ir bijis mazāks par pieciem *euro,* elektroenerģijas tirgotājs Ekonomikas ministrijai nosūtāmajā rēķinā iekļauj tikai personai (mājsaimniecībai) faktiski piemēroto atbalsta apmēru.

(6) Ja persona (mājsaimniecība) izbeidz attiecības ar elektroenerģijas tirgotāju un personai (mājsaimniecībai) saskaņā ar šā panta ceturto daļu izveidojies uzkrājums, elektroenerģijas tirgotājs minēto summu izmaksā personai (mājsaimniecībai).

(7) Personu datus elektroenerģijas tirgotājs izmanto tikai normatīvajos aktos noteiktajiem mērķiem un saskaņā ar elektroenerģijas tirgotāja un Ekonomikas ministrijas noslēgto līgumu.

(8) Elektroenerģijas tirgotājam ir tiesības nepiemērot atbalstu šā likuma 4. panta trešajā daļā minētajām personām (mājsaimniecībām), ja saņemtie dati ir kļūdaini vai nav iespējams identificēt personu (mājsaimniecību).

(9) Elektroenerģijas tirgotājs reizi mēnesī, izmantojot savietotāju, XML formātā informē pašvaldības, izņemot Daugavpils pilsētas un Kandavas novada pašvaldības, par kļūdainiem datiem, kuru dēļ nav iespējams piemērot atbalstu šā likuma 4. panta trešajā daļā minētajām personām, un Ekonomikas ministriju par personu (mājsaimniecību) skaitu ar kļūdainiem datiem. Elektroenerģijas tirgotājs Daugavpils pilsētas un Kandavas novada pašvaldības informē par kļūdainiem datiem, izmantojot citus komunikācijas ceļus.

**7. pants. Ekonomikas ministrijas pienākumi**

Ekonomikas ministrija pārskaita elektroenerģijas tirgotāja rēķinā norādīto atbalsta summu elektroenerģijas tirgotājam 10 darbdienu laikā pēc rēķina saņemšanas.

**Pārejas noteikumi**

Likums stājas spēkā 2015.gada 1.janvārī.

Labklājības ministrs

Uldis Augulis

19.05.2014. 15:41

660

|  |
| --- |
| Maruta Pavasare |
| Sociālās iekļaušanas un sociālā darba politikas departamenta vecākā referente |
| 67021661; fax: 67021607 |
| Maruta.Pavasare@lm.gov.lv |